R5dwMg/zh-wiki-yue-long huggingface dataset:
2017年9月8號，由於8月23號關閘總站被天鴿風災帶嚟嘅風暴潮搞到爛嗮而停用，加埋九月開學嘅客流上升，交通事務局經過評估25號嘅客流情況，為咗加快疏導乘客，調配現有資源，將25號一啲班次抽出嚟行呢條線，畀咗新福利做，而跳站嘅快速巴士運作，加快疏散乘客，等中途站啲乘客可以上到車。
曾昭璇，廣東南海縣人，著名地理學家、教育家、全國政協委員，中山大學、華南師範大學教授。佢被稱作「華南地理學界泰斗」。師承吳尚時教授。代表作品有《廣州歷史地理》、《歷史地貌學淺論》。2004年，攞到「中國地理科學成就獎」。
美景花園，香港私人屋苑之一，喺青衣細山，夾喺長青邨，同香港專業教育學院青衣分校之間，英文叫Mayfair Gardens。美景花園分上下兩段，下層為多層停車場，曾經有幼稚園，個頂係平臺兼商場，商場上面起咗八棟樓，加個泳水池。
古體詩係中國古代一種文學體裁，同「近體詩」相對。喺形式特點上，古體同近體嘅差別在於，古體詩係種少啲限制嘅詩體，佢唔限句子數目，唔限篇幅，唔限每句字數，唔限嚴格講究平仄同對仗，亦唔講究押韻方式，可以兼用平聲韻同仄聲韻。
數值偏向極大嗰陣，一個研究者冇咁易有嗮數據喺手頭上，好多時會靠在線機械學習－指喺一段時間之內俾個神經網絡係噉由外界攞輸入，例如喺整一個用嚟預測股價嘅在線神經網絡嗰陣，可以俾個神經網絡日日睇一次隻股票嘅價格，每次睇完，都要個神經網絡估吓隻股票聽日係乜嘢價格，跟手聽日睇吓個真實價格同個神經網絡嘅估計差幾遠，再計返個誤差值出嚟同埋用呢個數值改變個神經網絡啲權重，等佢第日可以做到更加準嘅預測。
係南韓足協屬下嘅足球會，1995年成立，位置喺南韓京畿道水原市，主場係水原世界盃體育場。佢係經典K聯賽最受歡迎嘅隊，曾經攞過4次K聯賽冠軍，重喺2000～2001同2001～2002賽季做過亞洲冠軍。
球會喺1995年12月15號由三星電子公司負責成立而成為南韓第九間正式嘅球會。從1996年開始正式參加聯賽。初期由於球會猛咁俾觀眾關注，令球會喺參賽第一年攞咗亞軍，重喺1998、1999賽季連續兩年攞咗聯賽冠軍。
哈迪斯喺香港業務嘅自1990年代尾開始日漸萎縮，坊間曾多次盛傳香港哈迪斯就嚟全線結業嘅消息，但係喺2006年10月俾香港哈迪斯嘅發言人否認。2006年哈迪斯陸續結束大部份分店，單喺2006年11月底同12月就結束咗荃灣分店同灣仔道旗艦店。
2019年，東華三院李東海小學教師林麗棠喺校內墮樓身亡，引起唔少社會關注，有唔少報導提及林麗棠當時收到校長羅婉儀嘅欺凌。林麗棠生前曾經向東華三院總部投訴，但吳奇壎嘅下屬就接見林麗棠前後均有致電羅婉儀，而林麗棠並唔係唯一一個被校長欺凌嘅老師。
東華三院喺2020年底推出《國安教育參考資源套》，由吳奇壎做顧問，一面倒緊隨官方嘅說法，話2019－2020年反修例運動等事件係企圖分裂國家、顛覆政權同埋進行恐怖活動，又話北京政府有急切性繞過香港推行《香港國安法》。
根據史料，趙嫗係出身交州九真郡嘅女人，未嫁，乳房長達三尺。赤烏十一年，佢喺九真嘅山區領軍，攻陷城邑，打仗時因爲鎧甲收唔住、而將個胸綁喺背後，頭戴金釵，腳着象牙屐，個人騎喺象頭度作戰。後來畀陸胤擊敗。雖然唔似二徵噉樣件事搞到咁大，後者去到稱王做徵王嘅地步，但趙嫗亦佔領咗啲郡縣。
關於趙嫗最早嘅史料係中國10世紀時嘅《太平御覽》，佢引用咗中國晉朝時嘅資料《交州記》，另外5世紀時嘅《南越志》亦有提趙嫗，但本書失傳咗。越南最早提到趙嫗嘅正史係15世紀時史家吳士連編嘅《大越史記全書》，引用咗《交趾志》。
不過趙嫗已經喺越南深入人心。雖然最初嘅史料記錄佢係九真山中肆虐各地嘅山賊渠帥之類嘅人，但19世紀阮朝官修正史《欽定越史通鑑綱目》中有阮朝皇帝御批話，「我國嘅女子有好多異常雄勇嘅人，趙嫗實在稱得上同二徵並列。
睇下中國有夫人城、娘子軍呢啲留名經傳嘅女人，點會淨係得北史有記呢啲女界雄才呢？」。對於「乳長三尺」，御批認爲係「怪誕可笑」。隨住越南民族主義盛行，佢作爲反抗中國控制嘅救國英雄來紀念拜祭。而家喺越南清化嘅厚祿有趙嫗殿，畀人當神噉拜。
於是刺史呂岱出兵打佢。由於聽到投降無罪嘅詔諭，士徽同佢啲兄弟呃咗出來投降。結果呂岱殺死士徽，兼且殺埋佢啲兄弟，將士氏家族嘅人治罪，帶佢哋嘅首級去武昌。士徽嘅餘黨繼續反抗，呂岱嘅軍隊開入九真，殺害咗過萬人。
據陳仲金《越南史略》，趙嫗同東吳軍激戰咗五六個月先輸。最後喺戊辰年當年，趙嫗喺松山上殉節，嗰時先23歲。有逸話講敵方將領知道咗佢係女人，利用佢女兒家嘅劣勢，嗌自己手下啲人除曬衫，來羞辱趙嫗，結果引佢自殺。
一直以來啲史冊都記話趙嫗起義失敗咗，趙嫗喺248年自刎。不過，越南學者黎孟闥引據《天南語錄》同埋《魏志》，得出結論話趙嫗並無輸喺陸胤手上，相反係打敗咗呢名員將。陸胤只佔得而家屬廣西嘅地方。而趙嫗守得當地嘅獨立，直到257年孫休派鄧句攻打交趾。
啲古史只記佢叫「趙女」、「趙嫗」。而家又有「趙貞娘、趙氏貞、趙國貞」嘅名，據文郎講法，呢啲名明顯係近世新安嘅。名嘅問題同二徵嘅名一樣，屬於古百越語言範疇嘅問題，對應嘅時間係公元後無耐，對於嗰陣時嘅語言重研究緊。
南方大陸，又叫未知南方大陸，係歐洲人喺15世紀到18世紀假設南半球有一大塊大陸，皆因嗰時有個理論係南北半球陸地面積應該差唔多大先至均衡。去到18世紀尾，歐洲人發現澳洲，就參考南方大陸嘅拉丁文名嚟同呢笪地方起名。
阿富汗伊斯蘭共和國，係阿富汗2004年成立嘅伊斯蘭共和國政權。911事件後，統治阿富汗伊斯蘭酋長國嘅塔利班因為庇護阿爾蓋達組織而畀美國推翻。2001年12月，阿富汗喺聯合國安全理事會授權認可下，成立咗駐阿富汗國際維和部隊，呢支由北大西洋公約組織兵力所組成嘅部隊，已經介入援助阿富汗國內成立嘅政權法。
阿富汗伊斯蘭共和國政權貪腐問題嚴重，喺透明國際發表嘅「2015年全球廉潔指數」入面，阿富汗排名倒數第三嘅第166位，只係高過朝鮮民主主義人民共和國同索馬里。透明國際喺2016年嘅一份報告中指國際社會向阿富汗提供嘅援助資金有八分之一俾高官私吞。
阿富汗伊斯蘭共和國統治下嘅阿富汗經濟幾乎崩潰，主要倚賴外國援助，其中嚟自歐盟嘅援助佔阿富汗國內生產總值40%。農業係另一主要經濟支柱，但係可耕地不足農用地嘅2/3，毒品種植好嚴重。因為戰亂導致嘅經濟困難延續，係世界上最低度開發國家之一。
依首歌嘅MV專程去日本取景。喺影片嘅部分片段入面同宣傳造型照中，COLLAR七位成員都各自攞住一種武器，意思喺對抗流言蜚語、Hater、保守、庸俗等等嘅「妖魔」，俾網民戲稱就好似動畫《火影忍者》入面嘅「忍刀七人眾」。
廣州試過以“穗深城際綫廣州聯絡綫”嘅名義偷步起首期路段。2009年10月29號到31號，穗深城際鐵路廣州段連接工程初步設計預審查會議喺廣州大廈召開，通過咗首期初步預審報告。不過後嚟呢個計劃被發改委駁回咗。
2012年7月11號，《廣州市新一輪城市軌道交通建設規劃》獲得國家發改委批復，13號綫首期喺埋入邊。7月25號，中鐵第四勘察設計院開始公示首期工程環境影響報告。到咗2013年12月20號，13號綫首期工程可行性報告獲得批復，可以正式開工。
13號綫係廣州市重要嘅東西走廊，西起白雲區朝陽，經荔灣區、越秀區、天河區、黃埔區，最後到達增城區新塘鎮新沙，途經舊中軸、珠江新城同埋金融城等熱點地區。綫路全長約60.5km，共設34座車站，其中換乘站16座，平均站間距約1.
自西向東行經朝陽站、慶豐站、凰崗站、槎頭站、西洲站、松溪站、羅沖圍站、西場站、彩虹橋站、紀念堂站、倉邊路站、建設六馬路站、農林下路站、梅東路站、花城廣場北站、冼村站、石牌南站、馬場站、白馬崗站、天河公園站、棠下站、車陂站、珠村站。
13號綫官湖車輛段與綜合基地喺13號綫綫路東端、官湖站嘅南側，段址喺新塘鎮官湖村同石下村境内，環城路、石新公路同新沙大道包住嘅地段，成個地段大致呈東西走向，總徵地面積約41.48公頃。官湖車輛段與綜合基地係廣州市軌道交通A型車嘅第二個大架修基地，設計停車能力係36列位、雙周檢/三月檢4列位、大/架修3列位、定修2列位、臨修、静調、吹掃及鏇輪綫各1列位。
13號綫係廣州首條採用8卡編組A型車、列車最高設計時速爲100公里嘅地鐵。佢喺綫網規劃入邊嘅定位係東西向高運量骨幹綫。根據規劃部門嘅客流預測，13號綫首期開通後，初期日均客流量大概係22萬人次，而近期全綫開通後，日均客流量將達144萬人次。
自2023年7月26號阿晶逝世起，微辣文化俾無數澳門傍香港嘅網民抵制，被逼大幅減少商業活動。於2023年8月23號，雷諾喺埃豬整徂個似乎係為路易可可宣傳嘅限時動態，坊間有分析指此乃微辣文化為恢復正常運作而試水溫之舉，路易可可亦因此隨即頻繁恁收到投訴。
起因係法國政府不斷加燃油稅，令法國人不滿油價上升同生活成本高，以及指責新稅改唔均真，等工薪同中產階層畀得零舍多咗。示威者要求取消改革計劃及法國總統馬克龍落台。到12月3號為止，已經死咗4個人，傷咗超過700個平民同過百個差人。
塔拉河，係位於中國吉林東部延邊朝鮮族自治州敦化嘅河，大體上喺雁鳴湖鎮、青溝子鄉一帶，屬牡丹江支流。佢發源自廟嶺子峰東南1.5公里處嘅山谷度，嗰度係青溝子東北部同大山鄉嘅交界位，屬於張廣才嶺東南支脈嘅西麓，之後流向南偏東，過雁脖嶺等地，流過塔拉站村東面。
塔拉站原本係處清代驛站，個名源自河名，設喺清初，到光緒十年由細站昇爲中等站。之後繼續流，到湖水村北面，滙入朱敦河後，向南流入大山水庫，最後從水庫東南角滙入牡丹江。全長40公里，唔計水庫，則條河長25公里。
2016年11月28號，佢跟沙比高恩斯隊去哥倫比亞麥德連採訪南美球會盃決賽第一輪對陣國民體育會嘅比賽時，喺哥倫比亞安提奧基亞省拉烏尼翁因飛機失事死咗，終年51歲。事發後，南美足協正式宣佈取消嗰年11月29號舉辦嘅南美球會盃決賽嘅第一輪賽事，巴西首都巴西利亞政府門前亦下半旗悼念兼全國悼念3日。
係由中國中央電視台、山東影視、中視傳媒、浙江常升影視、北京世紀萬峰影視同青島鳳凰影視傳媒一齊搞嘅電視劇，入面講嘅公務員仔馬向陽喺鄉下撞到嘅搞嘢料。電視劇從2014年9月17號首播，但集數方面，普通話版40集，粵語版因配音問題而斬到得返36集鏡頭。
佢後生嗰陣勤學，後嚟畀地方推舉做孝廉，做寧國同懷安嘅縣長。錢唐大帥彭式等人聚集做賊，周魴做錢唐侯相嗰陣，一個月就斬殺咗彭式同佢嘅殘黨。黃武四年十二月，鄱陽郡嘅山民彭綺作亂，周魴畀孫權委任做鄱陽太守，同胡綜一齊平定佢同埋拉彭綺。
七年，佢寫咗箋書七條詐降曹魏，話吳國可以攻破，親自剪自己嘅頭髮鴞大司馬曹休嘅信任，曹休佢性格唔多懷疑，中咗計，帶著十萬步騎去皖城接應，畀陸遜佢哋打潰，孫權喺石亭之戰戰勝之後，周魴加封裨將軍同埋關內侯。
盤古，係而家嘅中國神話體系入邊，一個相當係始祖地位嘅自然神。按照體系嘅傳說，佢係同耶和華咁開天闢地，而天地萬物都係由佢個身轉化出嚟，三皇五帝係要跟尾先至出埋嚟嘅。喺唐字界入面，盤古大陸就用佢個名命名。
相信大概係1500年前，瑤族遷入咗南粵，而其中一支落腳咗南嶺嘅青雲山餘脈，而據《花縣誌》記載，獅嶺嘅爐山、花山、梯面一帶，就係古代瑤族嘅居所。舊底落腳喺梯面嘅瑤人，就建立咗盤古國，仲喺盤古峒度起咗盤古廟，逢農曆十月十六日嘅盤王節都會盛大慶賀，活動延續到咗明弘治年間。
喺南北朝時代，嶺南度就有祀奉盤古嘅活動，「今南海有盤古氏亙三百餘里，俗云後人追𦵏盤古之魂也。桂林有盤古氏廟，今人皆祝祀 。」排瑤係喺舊曆七月七搞盤古王誕，舊曆十月十六就係搞盤古王婆誕，瑤人會喺慶典入邊做具族裔特色嘅耍歌堂。
舊底每個大嘅瑤排有自己嘅盤古王廟，廟廳除咗擺盤古王兩公婆嘅像，仲有各房姓祖先嘅像，設埋有掌廟公同燒香公去到打理，每逢節日仲有每月初一、十五，都會由燒香公代為到廟焚香敬奉。過山瑤除咗年節祭祀外，仲不定期會搞「還盤王願」嘅儀式。
廣東花縣係傳聞中盤古國同盤古氏墓嘅所在地，到依家仲有盤古王山同埋盤古王廟，誕會就同其他幾處瑶人舉行嘅誕期唔同，當地係喺每年舊曆八月十一到十五搞盤古王誕會，係非常之盛大嘅，會有過萬嘅信眾參與。期間嘅活動有鬧花燈、搶花砲，舊底仲有請戲班演大戲，戲臺搭到廟前，仲請埋盤古王睇戲。
喺廣東方志記載度，有盤古廟同叫盤古嘅地頭，係中國大陸度共和國各省入邊最多嘅，廣西度嘅統計就僅次廣東。而其他有稍微多啲盤古遺跡嘅，仲有湖南、江西、海南、雲南、貴州等地。嶺南度仲留存嘅盤古廟或盤瓠廟，祀祭嘅神像都係狗頭、狗首人身嘅樣，志記有嘅廟或壇，包括咗花都獅嶺、肇慶北嶺山、博羅、南雄、四會，廣西桂林、柳州、柳江、馬平等地。
簡東浦嘅仔女當中，以簡悅強最出名。佢係律師出身，做過立法局非官守議員，又入過行政局，重做到去首席非官守議員。1979年嗰時，佢同麥理浩等人出訪北京，當時鄧小平講到明要將香港「收返」。簡悅強開始擔心香港嘅未來，冇幾耐佢已經辭咗行政局個位，之後重將東亞銀行嘅股票賣晒畀李佩材家族，漸漸淡出商界同政壇。
亦即係話，「指出一個人所講嘅嘢嘅漏洞」唔等如「嘗試禁止佢發言」，所以 A 君講嗰句「我有權發表意見」雖然有道理，但係根本冇喺度回應 B 君對佢個主張嘅反駁。呢個係唔啦更謬論嘅一種－A 君喺度講埋嗮啲唔啦更嘅嘢引開人注意，等其他人留意唔到佢講嗰啲嘢嘅荒謬之處。
澳洲哲學家 Patrick Stokes 指出，「我有權發表意見」呢句嘢喺西方社會成日都俾人攞嚟維護一啲根本企唔到喺度嘅論點，而呢啲人似乎搞錯咗，以為「有權發表意見」等如「有權唔俾其他人批評自己嘅意見」。
劉盈喺佢短暫嘅在位期間，以溫柔敦厚個性為人所知，佢積極推行黃老學說，注重國家休養生息同埋無為而治，放鬆文化專制政策，修築長安城，為鞏固西漢政權，安定社會，促進經濟文化嘅發展，作出咗一定貢獻。之但係，劉盈做皇帝嗰陣時，朝政深受佢阿媽呂后呂雉干預。
米露迪2016年開始演出影視作品，亦曾經參與舞台劇演出。2018年，推出個人圖文集《生米煮成熟米》，訴說人生故事。2020年萬聖節，曾Cosplay日本漫畫《殺戮都市》角色。2021年3月，參加ViuTV真人騷選美節目《最後一屆口罩小姐選舉》，代號「肥腰」，入圍最後八強，並於網上投票奪得第一名，最終總分得第四名。
冰桶挑戰，有啲人叫佢做冰淋城下，係源自美國社交網絡發起嘅活動。玩家要將一桶冰水兜頭淋，將個過程拍片擺上社交網，再向三個人點名，被點名嘅人要24個鐘內有動作，可以係接受相同挑戰，或者捐100美金畀慈善團體，又或者兩樣都做晒。
喺1987年提出嘅「十字綫網」規劃入邊，嗰時嘅2號綫北段由三元里開始，跟住機場路北上，去到江夏為止，中間整4個站。呢個就係依家14號綫二期嘅部分路段。踏入2000年代，由於舊白雲機場搬到花都，為咗喺機場原地發展白雲新城，2號綫北延段綫位由機場路改到去咗跑道中軸綫嗰邊，令成條機場路冇地鐵經過。
到咗2008年，新版嘅遠期規劃入邊提出咗新嘅14號綫。綫路行返舊9號綫嘅廣從路綫位同舊2號綫嘅機場路綫位，喺太和之後繼續南下，經過嘉禾同新市，到達廣州火車站。後嚟為咗方便實施，綫路分成咗一二期，以嘉禾望崗為界。
2010年，爲咗落實廣州市嘅「北優」發展戰略、重有支持從化同埋知識城嘅地區發展，《廣州市軌道交通2011～2015年建設方案同埋2020年規劃方案公示》提出興建14號綫一期同支綫。當時嘅知識城支綫淨係由新和去到知識城南，半佬搞3個車站，後嚟先至延長去到鎮龍同21號綫換乘。
原先14號綫一期主綫同埋支綫計劃喺2011年喐手、2015年通車。但係開工時間唔停噉推遲。雖然2012年份環評報告話要爭取喺年內開工，但根據發改委嘅批復，主綫計劃喺2013～2017年期間起，而支綫開工時間改成睇周邊開發程度而定。
2017年初，廣州將14號綫二期同淨低9條綫路打包成為第三期建設規劃，上報畀國家發改委。到咗3月20號，廣州地鐵第三期建設規劃獲得國家發改委批復，14號綫二期喺埋入邊。3月23號，14號綫二期進行咗第一次環評公示。
原先2013年定嘅地鐵規劃方案入面，14號綫遠期規劃去到從化街口之後繼續行，經過温泉同碧水灣，最後到良口墟為止。不過喺2017年7月31號，廣州地鐵設計研究院同新豐政府方傾咗交通對接問題，爭取路線喺良口鎮嘅基礎上繼續向東北延長到韶關新豐入面重達成共識。
喺2017年12月28號開通嘅知識城支綫部份，除咗新和站、知識城站同鎮龍站嘅天花板用咗唔同顏色之外，其它站點都用咗粉紫紅色嘅色調。尤其係牆面，除咗新和站同鎮龍站用嘅係玻璃結構之外，其它車站都用嘅係同3號綫差唔多嘅風格，不過牆面除咗新和同鎮龍兩站係唔同色之外，其它站嘅牆面都係白一色。
2017年12月28號新開通嘅知識城支綫，配置咗全球首次全車30個高清視頻即時監控，列車每個車卡裝咗4台高清探頭，夾埋總共裝咗24部高清探頭，另外兩邊嘅司機室各安裝3部高清探頭。喺2018年計劃開通嘅14號主綫同21號綫都預埋裝呢套監控設備，車卡啲高清探頭可以高速下傳輸即時大容量訊息。
一般嚟講，快車入面嘅LED跑馬燈字色係綠色，慢車入面嘅LED跑馬燈字色係紅色。尤其喺嘉禾望崗、白雲東平、新和、從化客運站、東風、鎮龍呢五站，走咗一班慢車之後，若果下班係快車嘅話，月台範圍會以普粵英三語連續播下班係快車嘅廣播三次。
早期規劃二期嗰陣，知識城支綫將會拆成新綫嚟行，唔同14號綫相通。條行車綫將會變成新和往返鎮龍，不過東延方面亦有提到規劃。喺2015年嘅第一次規劃版，就係直接從鎮龍站出發，轉向西南偏南入永和開發區，到永和新豐村之後轉向西南偏西，兜到蘿崗香雪公園附近之後轉向東南偏南，跟住開創大道行，插入開發區西區，去到南崗站東南邊冇幾遠就轉向南，去到東江邊近東莞界之後轉向西，經過開發區西區中心，喺廣州開發區站西邊冇幾遠就轉向西北，最後去到夏園站為止。
2017年增城地區公佈嘅地鐵規劃圖入面，話喺鎮龍站嘅基礎上將會繼續向東延長，先喺324國道北邊冇幾遠嘅地底行入廣州教育城，再轉東南到教育城站，之後轉向南，喺東北客車聯絡綫下邊經過，去到廣惠高速之後跟住條高速行，先經過嗰時改咗規劃嘅23號綫經過嘅香山大道站，再去到穗莞深城際軌道交通之後轉個大彎入新塘鎮，最後去到新塘站為止。
2018年9月6號，喺增城區不動產登記中心嘅官方微博發佈嘅規劃圖片話，雖然同增城地區喺2017年公佈嘅地鐵規劃差唔多，但去到廣惠高速之後直接向南行，先經過16號綫規劃緊嘅沙埔站，再經過廣深鐵路同廣汕鐵路，跟住經過新沙站，之後過東江入去東莞，最後到中堂鎮江南村為止。
鄭杞瑤出道前喺英國白禮頓市嘅修適士大學修讀犯罪心理學，畢業之後返香港做過行為治療師。2021年參加咗《2021亞洲模特盛典香港賽區暨ACE演藝大獎》比賽，拎到呢個比賽嘅演藝亞軍同「 Face of Hong Kong 」模特兒冠軍。
奧克蘭聖伯多祿中學係紐西蘭奧克蘭市中區一間天主敎男子中學。紐西蘭天主敎來講，係最大一間。間學校係1939年由基督教兄弟會創辦，但由2008年起，學校嘅教職員工，全部都唔係非神職人員。聖彼得中學嘅學生，民族好多元，讀緊嘅學生最多時，有成一千二百人。
思德書室喺香港新界北區粉嶺南圍，係新界五大家族粉嶺彭氏三間祖祠之一。思德書室喺道光26年起，由彭氏彭步進為咗紀念佢嘅第六代祖先彭思隱所起，並且為村民提供教育。思德書室由1936年開始用做政府資助嘅粉嶺學校校址，而家書室出面仍然保留「粉嶺學校」嘅牌坊。
思德書室係一間兩進式家祠兼學塾，曾經喺道光同光緒年間兩次重修，除咗祭祀祖先外，亦畀族裏面嘅子弟研習進修之用。書院規模唔大，只係得幾個課室，以前只畀姓彭嘅村民入讀，外姓者一律拒絕。上一輩嘅村民都係喺書院讀書，採用中國嘅傳統教材教學，粉嶺公立學校起好之後就搬咗過去，而原來嘅思德書室就改做教師宿舍。
條路初期係白雲機場嘅出入港道路，初期時從機場路一直到機場嘅航站樓，而且係斷頭路。2004年，白雲機場搬到花都後，條路被列入白雲新城規劃區嘅一部分，2007年時連同北邊隔籬冇名嘅路一齊向東延長。2009年，條路正式打通到雲城路，甚至延長到白雲大道南一帶，但原先條路一分為二，西北邊近機場路段已經變成雲霄路一部分。
瑞恩，前藝名芮恩，本名盧瑞恩，係星加坡女演員，新傳媒七公主之一。 以歌手身份出道，之後加入新傳媒並主力演出電視劇。2004年22歲時憑《野蠻親家》成為新傳媒七公主之一。曾連續三年獲得紅星大獎觀眾票選「最喜愛女角色」。
達人即係做某啲嘢好叻嘅人、高手、專家咁解。『達人』呢兩個字本身係日本引漢書賈誼傳「達人大觀，物亡不可」，原意係「善於判斷，通達明理」之人，日本係做形容高手、專家。每當形容一個專家，都可以話對方係乜乜達人，好似數碼達人、潮流達人咁。
慎海雄係中國記者同文宣官員，自2015年7月起擔任廣東宣傳部長。佢而家係中央廣播電視總台，即國家屬下媒體組織嘅負責人。佢仲擔任中共中央宣傳部副部長。佢喺杭州大學獲得中文學士學位，然後喺上海交通大學獲得工商管理碩士學位。
佢部分職業生涯都係記者同新聞老編，從新華社浙江分部開始，然後係新華社上海分社嘅總老編，專攻金融。佢畀評選為首屆「十大新華社記者」獎。喺呢段期間，佢喺當時嘅浙江同上海市委書記習近平阿頭下工作。2010年，佢係上海任職期間呢，係喺上海世博會上嘅嘢畀中國政府評為「優秀進步嘅個人」。
拉曼大學係馬來西亞一間研究型私立大學，喺2002年成立。拉曼大學有兩個校區，一個喺霹靂金寶校區，一個喺雪蘭莪雙溪龍校區。而家有文學與社會科學學院、工商與金融學院、工程與綠色科技學院、資訊與通訊科技學院、理學院、會計與管理學院、醫學與保健科學學院、李光前理工學院、創意產業學院、中華研究院、高等教育與研究所十一個學院。
不過，由於14號綫實行咗快慢綫，兩綫嘅列車行嘅軌道都唔同。其中慢綫列車喺車站埋邊嗰兩條軌道停站，而快綫列車直接喺車站開邊嗰兩條軌道飛站唔停。喺埋邊同開邊兩條軌道之間都有棟牆隔開咗，不過兩邊嘅圍牆長度唔同。
喺2003年份地鐵規劃方案入面，嗰時嘅新華綫由花都汽車城出發，先經過人和同太和，再跟住廣從公路去到從化街口為止，嗰時路線經過廣從公路嘅太和一帶。但2005年，新華綫嘅西段被列入咗9號綫一部分，而廣從路段直到2008年份規劃先至重新提出。
2018年3月16號，澳門大學學生會同交通事務局會面，傾吓學校嘅交通問題。學生會提出澳大師生好難上到73號來回黑沙環同澳大嘅問題同埋建議交通事務局開多一條74號澳大來回筷子基嘅巴士線，又建議局方按照賽車改路嘅方案嚟改線。
X光機係根據英國科學家威廉谷克斯喺1869～1875年間研發嘅谷克斯管原理而搞出嚟。1895年9月8號，德國物理學家倫琴喺次實驗當中，喺谷克斯管發現咗條神秘射綫而將佢改名做X光，後嚟倫琴研究咗呢條射綫足足成個半月，重發現佢識射穿玻璃、橡膠、木同鋁等好多個物質，甚至用X射綫照住自己隻手重好清楚噉睇到自己啲骨同肌肉啲影像，後嚟研究到X射綫對肌肉嘅穿透性都好犀利下，但對密度比較大嘅骨骼得好渣嘅穿透性。
X光機出街之後初期冇乜點關注，直到1940～1950年代先至被關注，最初用嚟檢測對鞋有冇質量問題，但因為有太多帶危害性嘅電離輻射而逐漸拋棄咗，甚至喺1957年，美國賓夕凡尼亞州政府正式封殺呢部設備。不過X光機產業未受到打擊，同年由美國物理學家羅拔·占美臣·范德格拉夫同埋莊佐治侵聯手，一齊整咗部成百萬伏嘅X光機出嚟。
X光好多時喺診斷範圍內用。主要靠X光嘅差別吸收、感光同埋穿透、熒光呢四大作用。由於X光先穿過人體會受到唔同程度吸收而携带咗人體各部分密度分佈嘅信息，再喺屏幕或攝影菲林上將整出唔同密度嘅陰影。之後按陰影嘅濃淡情況、再結合臨床表現、化驗結果同病理診斷，最後判斷到人體指定邊個部位係唔係正常。
X光機亦喺公安、法院、部分體育文化場所、會議中心、博覽中心、行李寄存、部分大商場、部分旅遊景點、部分酒店、機場、拘留所、監獄、火車站、地鐵站、大型碼頭、檢察院等人流密集、同埋涉及政府部門嘅場所為咗集體同公眾安全而設定。
佢主要借助傳送帶，將被檢查行李送到傳輸帶通道，行李入咗通道之後將阻擋光嘅障礙信號成為檢測信號，送到控制單元，觸發射綫源發射X光信號，穿過傳輸帶入面睇行李物品落到雙能量探測器入面，最後將接收到嘅X光轉成電信號兼直接量化，最後通過串行總線傳送到工業控制電腦處理，最後得到高質量嘅相。
佢開通初期時凈開咗從高井站到北京站一部份，但嗰時唔對外開放。直到1971年1月15號先至開咗從北京站到立新站一部份，但嗰時凈限畀介紹信先至有得搭車，即使係同8月15號將對外開放站點開到玉泉路站都係噉直到1972年先至取消咗「畀介紹信搭車」嘅限制。
1973年4月23號重將對外開放站點向西延長到而家嘅蘋果園站。而福壽嶺站雖然喺1981年9月15號通過驗收時開放咗，但嗰時凈畀附近嘅地鐵技校學生同喺高井站返放工啲機關人員上落直到2007年撤出為止，隨後一直唔對外，直到2018年9月7號先至改造。
賀志良1980年代頭入行加入無綫電視，由助理編導做起。佢1990年代中後期過檔亞洲電視做監製，最出名嘅作品係紀錄片《尋找他鄉的故事》。佢之後再過檔收費電視now TV，2015年曾經安排獨家訪問息影多時嘅藍潔瑛而獲注意。
南島人係指用南島語系嘅各個族群嘅統稱，主要分佈喺印度洋同太平洋嘅島，包括東南亞諸島、密克羅尼西亞、美拉尼西亞同波利尼西亞，西起馬達加斯加，東到復活節島，北起臺灣，南到紐西蘭。普遍相信東南沿海係起源地，然後先民藉由臺灣渡海到其他島。
聖公會聖彼得小學，簡稱聖彼得小學，係香港第二間最耐歷史嘅基督教小學，1884年正式創校，1954年改用而家個名，1956年搬入石塘嘴山道88號校舍，2014年再喺附近新增山道70號嘅校舍，係香港少數有兩間校舍嘅小學。
林芊妤係香港YouTuber、演員、瑜伽教練、節目主持人，無綫電視前藝員，2008年出道，喺節目《耳分高下》入面做「Sing之天使」雪梨，因為出眾嘅身材而畀娛樂雜誌叫做「港版瑤瑤」、「港版明日花」，其他外號有「雪梨」、「Coffee」、「咖啡」、「林咖啡」。
2014年6月14號晚，林芊妤俾雜誌影到佢同達利國際集團未來接班人林知譽到香港國際金融中心遊走半日，最後兩人更被拍到一齊進入商場內嘅傷殘廁所近半個鐘，期間更傳出女方嘅呻吟聲，逃走嗰陣佢向追訪記者辯稱只係同朋友「Gathering」。
呢件事激嬲咗無綫電視高層，而且樂易玲更加話或者會炒咗佢。2014年7月2號朝早，林芊妤返無綫電視，同對方傾好之後，最後和平解約，結束六年嘅賓主關係。目前佢繼續發展佢嘅娛樂事業，更做咗瑜伽教練，但係工作方面已經同無綫電視無關。
一九七七年，美國威斯康辛路德會重組香港嘅宣教工作，重新成立一個本地教會組織，命名為南亞路德會，由施維德牧師出任主席。「南亞路德會」原叫「東南亞路德會」，後來將「東」字攞走，只剩低「南亞」，然後再將Evangelical Lutheran改為Lutheran Evangelical。
南亞路德會係「認信路德宗」教會，「認信」係指教會宣認1580年《協同書》所包含嘅三大大公信經《使徒信經》、《尼西亞信經》同《阿他拿修信經》，重多份信義宗認信文獻，包括《奧斯堡信條》、《奧斯堡信條辯護論》、《施馬加登信條》、《論教皇權與首位》、《馬丁路德博士大問答》、《馬丁路德博士小問答》同《協同式》。
由於所有人都死喺罪入面同上帝隔絕，佢哋唔能藉自己嘅努力同行為同上帝和好。教會相信耶穌基督係父上帝差嚟，為要將人類由罪惡同懲罰中買贖返嚟。根據聖經，上帝嘅仔耶穌承擔「我們眾人的罪孽」，響十字架上將自己獻上做贖罪祭，成為眾人嘅贖價，因人類嘅罪緣故而死，替代罪人死亡。
教會堅信耶穌復活，完全肯定咗上帝已接納基督為代罪羔羊嘅確據。教會亦相信上帝已將所有罪人稱為義），宣告所有罪人因着基督嘅緣故稱義，「因一次的義行，眾人也就被稱義得生命了」。信義宗認同呢個係聖經嘅核心信息，正係教會存在嘅意義。
南亞路德會相信每個人藉住上帝所賜嘅信心領受呢份禮物，而唔係藉住人嘅好行為。信義宗信仰中所指稱義嘅「信」就係信賴基督同佢救贖嘅偉大工作，呢個「信心」緊守上帝響基督裏預備嘅救贖。信義宗堅信，雖然基督為所有人死，唔以信心接受上帝赦罪嘅人將失去基督為佢哋贏取嘅贖罪，「不信的，必被定罪」。
南亞路德會認為，聖經已表明人得救嘅唯一途徑係相信主耶穌基督為救主。 「唯獨信心」亦可叫「因信稱義」，係整個信仰嘅核心思想。教會相信，上帝因著耶穌已頂人類受罰而免去人嘅罪，而人係單單以上帝所賜嘅信心，去接受呢個赦罪。
欄河，又稱欄杆，係欄一種，一條條嘅物料砌成，防人跌出安全地方。物料通常用金屬、木材或者塑膠整。通常設係高處邊邊，騎樓邊，樓梯邊，或者河邊、湖邊、馬路邊。除咗有安全之用，亦可以分隔兩笪地方，或者當扶手用。
佢喺利物浦大學完成音樂教育同商業音樂課程之後投身成為音樂家同老師。佢係倫敦聖三一音樂學院院士同歐洲牧童笛協會會員。作為香港著名兒童音樂教育專家，對香港學界貢獻良多，佢所編著嘅音樂教科書《今日音樂》同牧童笛教程都喺香港嘅小學廣泛採用。
王者匡曾獲邀請擔任香港管弦樂團、香港舞蹈團、香港中樂團嘅表演嘉賓。而家除咗定期為香港、澳門、英國、加拿大、德國等地方嘅觀眾設計同推出老少咸宜嘅表演之外，佢亦經常為各地大型活動擔任司儀同表演嘉賓，藝蹤處處。
九因歌，亦叫乘數表或者乘法口訣，係十進制乘數表，可以幫手計簡單乘、除同開方。佢係中國發明，現時文獻所示，春秋戰國用到依家，歷代只係字句同次序稍有唔同。完整嘅九因歌有乘式八十一項，唔計重覆嘅，就有四十五項。
西方文明古國嘅古希臘同埋古巴比倫都發明過乘數表，不過就複雜過九因歌好多。希臘乘法表有1,700百幾樣，而且唔夠全面。由於響13世紀之前佢哋計算乘法、除法好困難，所以可以除一個大數嘅人會被人視為數學家。
古希臘、古埃及、古印度、古羅馬無進位制，原則上要有無限大嘅乘數表，所以無可能有九因歌。例如希臘乘法表要列出7×8，70×8，700×8，700×8，7000×8……。相比之下，因為九九表係基於十進位制，7×8=56，70×8=560，700×8=5600，7000×8=56000，只需要7×8=56一個代表。
古埃及無乘數表。考古家發現，古埃及人係通過累次加法嚟計乘數。例如計5×13，先將13+13得26，再加26+26=52，然之後再加13得65。古瑪雅人用20進位制，同依家世界通用嘅十進位制最接近。一個19×19乘法表有190項，多過九九表嘅45項三倍幾，但係就簡便過巴比倫嘅方法好多，但係考古學家到依家都未發現瑪雅乘數表。
1890年，秋山真之以同期第一名嘅成績由海軍兵學校畢業，正式成為一個海軍軍人，並且以少尉候補生嘅身份，分配到海防艦「比叡」號做實地演習。喺秋山實習嘅呢段時間，佢最受人注意嘅一件事，應該係有份參加將觸礁嘅鄂圖曼帝國軍艦「艾圖魯號」嘅生還者送返去嘅行動。
1892年，秋山升做海軍少尉。日清戰爭期間，秋山分配咗去偵察艦「筑紫」號，負責收集情報、救助傷兵之類嘅後勤事務。1896年年1月，秋山轉劃喺「横須賀」號嘅名下。喺甲午海戰期間，水雷嘅使用逐漸活躍起身，日本政府亦跟住設置咗海軍水雷術練習所，秋山真之以學生身份喺度學習水雷嘅使用，畢業之後分配去横須賀水雷團第二水雷隊。
返到貴賓車廂，黎叔發晒脾氣要責怪四眼，點知原來四眼都係聽到胖子講話係黎叔吩咐先咁做，黎叔心裡有數，但係念在兩個都幫得手，就冇去罰佢哋。不過黎叔覺得，既然王薄唔肯為佢賣命，班兄弟又忍唔住手，於是直頭吩咐小葉出動去扒傻根嗰六萬蚊。
點知四眼畀黎叔一睇嗰包錢就即變晒口面，原來成包都係陰司紙！黎叔認為王薄出古惑就好唔高興，正想離開普通車廂時，有三個幪面劫匪持斧頭同鳥鎗衝咗入嚟要打劫，點不知個肥劫匪搜畫畫老師個女同學嘅身時摸到把手鎗，先發現原來佢哋係反扒大隊嘅警察，跟住幾個劫匪連同一眾扒手集團全部俾警察拉晒，而原來三個幪面劫匪嘅領導就係一早懷有異心嘅賊二哥胖子。
2021年，香港警察引用未經諮詢或香港人同意嘅《港版國安法》，將47名參與2020年香港立法會選舉民主派初選嘅人拘捕。去到2023年，控方將一段偷拍呢次初選新界西選區協調內部會議嘅片段呈堂，有報導指偷拍者陳鑫係由梁家聲同埋前觀塘區議會主席蔡澤鴻帶嚟引狼入室，但梁家聲否認指控。
富強街道係中國黑龍江大慶薩爾圖嘅街道，位於世紀大道卡爾加里路南側。喺基層政區改革後，2013年6月由街道轉爲社區，原先下轄嘅社區轉爲居委會。而家轄區面積29km²，人口有6692戶、18000人，其中60歲打上嘅老人家有3560人，有104棟住樓，劃成42個網格。
費瑟士東係英國佬，鄉下係利物浦，讀牛頓大學。佢響1914年入拔萃書室做老師，教聖經科。1917年，校長俾士劈砲，會督杜培義宣布升費瑟士東做新校長。費瑟士東升職之後，建議賣咗般咸道校社，搬去九龍。1926年，拔萃書室搬去嘉道理山。
晚年則出演多部電視劇，深受好評。曾經喺1970年榮獲亞太影展最有前途新星，以及2008年榮獲金馬獎騎士勳章。張美瑤於2012年4月1號因心肺衰竭逝世，終年71歲。佢去世之後同年獲追頒第47屆金鐘獎嘅特別獎。
《雙截棍》係香港商業電台叱咤903嘅情感節目，節目主持係余迪偉同火火，節目助理係阿蕉，監製係光仔。節目喺2014年6月30號深夜頭一次播，逢禮拜一到五晚11點到深夜1點喺商業二台播，最後就到2016年5月13號深夜播出。
喺博弈論當中，一個次博弈完美均衡係序貫博弈當中嘅拿殊均衡點嘅精化版。如果話一套博弈策略處於次博弈完美均衡，即係話套策略代表咗原先個博弈每一個次博弈嘅拿殊均衡點。用日常用語講，即係話由用咗嗰套策略開始，嗰位博弈者喺每一時間點嘅行為都會係一個拿殊均衡點。
分期付款係種合同，將件貨嘅價錢拆細，買方先用件貨，每隔一段時間就畀一細份錢，畀嗮全數就正式擁有。供款期間買方要畀利息、手續費，所以分期付款比一般就咁畀錢買貴啲。因為啲貴嘢，好似車同樓，一次過畀要好多錢，所以用分期付款，就可以續小續小畀。
天華路，係香港新界元朗區一條路，喺天水圍新市鎮中央，東西走向雙程行車。天華路東面同天慈路同埋濕地公園路接住，西面就接住流浮山道近沙江圍仔。皆因天華路分隔咗天水圍新市鎮兩大發展時期之發展區，所以被公認做天水圍南、北兩部份嘅分界綫。
政府喺1990年代中後期由天華路西面向西起路接住天影路同流浮山道，雖則嗰條路沿途豎有「天華路」街名牌，包括政府地政總署在內嘅各出版社出版嘅地圖集亦普遍將佢標示做「天華路」，但當局一路都未刊憲將嗰條路改名做「天華路」，地理資訊地圖亦顯示天華路西段只達天影路。
拍住賞係由香港電訊旗下嘅HKT Payment推出嘅一項預付式流動付款服務，2015年開始提供服務。睇番你用邊隻卡種，用戶可以喺全世界接受MasterCard或銀聯嘅舖頭或網上交易畀錢。呢張係預付卡，要先增值足夠嘅金額先至可以畀錢，只需要夠11歲就可以申請。
澳門賭業喺1847年響葡萄牙嘅管治之下開始合法化，自此以後，澳門以「東方蒙地卡羅」之名被世界所知，賭業更成為澳門經濟嘅重要一部份。第一個賭牌喺1930年發咗畀豪興公司，但嗰間公司嘅經營太保守，未能完全發揮賭業嘅經濟潛能。
當時嗰間公司只提供中式嘅博彩項目。及後，由傅老榕及高可寧嘅泰興公司喺1937年投得澳門賭牌。到咗1962年，政府將所有形式嘅賭牌改發畀澳門旅遊娛樂有限公司。牌照响1986年續期十五年，响2001年尾屆滿。
號稱「東方蒙地卡羅」嘅澳門，經濟好大程度上依賴賭業。現時賭業收益佔澳門國內生產總值超過四成。由1960年代初起，澳葡政府稅收半數來自賭業。呢個比率直到1990年代尾仍保持穩定。1998年，政府收入嘅44.
5%直接來自博彩稅。1999年呢個比率跌咗9.1%。澳門回歸後，特區政府藉向其他公司發出賭業牌照，打破澳門旅遊娛樂有限公司喺呢個行業嘅壟斷局面。2002年，政府向兩家公司發出賭牌，分別係永利度假村股份有限公司同銀河娛樂場股份有限公司。
澳門政府內設立博彩監察協調局，以確保博彩服務嘅質素，以及對公眾的投訴迅速作出回應。博彩監察協調局係對各種博彩活動嘅主要監管機構。喺幸運博彩經營法律制度下，經營彩票銷售、幸運抽獎或類似嘅活動，需要取得博彩監察協調局嘅允許，並且需要在申請舉辦此等活動之前至少十天向相關的政府部門發出通知。
賭响澳門已經合法存在一段長時間。由1851年到1863年，澳葡政府曾對賭場實行發牌制度。到1937年高可寧、傅老榕組成泰興娛樂總公司投得賭權，並喺新馬路嘅中央酒店六樓開設賭場。到港資背景為主嘅霍英東、何鴻燊、葉漢、合組嘅財團於1961年10月投得賭權並由此壟斷控制大約四十年。
澳門回歸後特區政府打破賭業壟斷局面，2000年7月澳門特區政府成立博彩委員會，完成《訂定娛樂場幸運博彩經營法律制度》，俗稱博彩法，規定只發出最多三個賭牌，訂定由方式、經營處、競投方式到溢價金、稅務制度等。
'*' 銀河賭場股份有限公司已被銀河娛樂集團有限公司收購，成為旗下嘅附屬機構。而新濠國際發展有限公司同澳洲PBL集團喺完成收購永利轉批嘅副賭牌程序後亦已將獲得賭牌嘅百寶來賭場  股份有限公司注入聯營公司新濠博亞博彩  股份有限公司旗下。
收陀地或者收保護費，係種黑社會常用嘅揾錢方法，通常都唔合法。呢種生意喺低踎嘅街、商場同埋小販區特别普遍，尤其係啲有唔太正路勾當嘅地方。收陀地嘅多數係啲同樣俗稱陀地，唔正經嘅人，然而呢種賺錢手段，並唔係幫會嘅專利。
顧名思義，「保護費」就係用嚟買「保護服務」嘅「使費」。而所謂「保護」，即係防止渠俾人哋搞。會想施害嘅，可以係商人、無組織麻煩人或者有組織匪類，亦唔少得嗌攞保護費嗰個/班人。收保護費嘅，除咗法外團體之外，重有目無法紀嗰啲官府中人。
《懸紅》係一部2012年上映嘅喜劇港產片，導演兼編劇係馮志強，呢部同時係馮志強首次執導作品。主要演員包括杜汶澤、薛凱琪、萬梓良。其他演員包括樂隊RubberBand、子義、張晉、葛文輝、方皓玟同王亦藍等。
皮卡恩群島離最近嘅大陸都好遠，加上人口少兼靠外資援助收入，境內既冇機場，又冇直升機場，連正規嘅碼頭都冇。出入境要撐艇或揸風帆先至得。由於武漢肺炎喺2020年1月12號喺中國湖北武漢開始大流行，皮卡恩群島政府喺同年月31號宣佈閂嗮冚唪唥出入境道路。
甚至喺同年3月20號禁嗮冚唪唥船隻靠近皮卡恩群島邊嘅淺灘及閂咗邊境。嗰時因唯一重淨低嘅水路出入境功能都閂埋，所以自然就冇病毒入境。直到2022年3月，佢哋考慮到當地居民已經完全接種晒武漢肺炎疫苗且好開心噉睇好旅客返到皮卡恩群島，從而重新開放返出入境同輪渡。
期間若果要入境或返去皮卡恩群島，必須要畀出有效證明已經注射過武漢肺炎疫苗同埋喺輪渡期間接受快速抗原測試，要完全冇問題先至有得入境皮卡恩群島。最先喺同年7月5號開放返往返法屬波利尼西亞境嘅輪渡出入。正因為噉，喺2020、2021年全年、同埋2022年上半年都未發生過單武漢肺炎感染案例。
《勇往直前》係香港電視廣播有限公司拍攝製作嘅時裝商戰電視劇，全劇共40集，由馬浚偉、蔡少芬、趙學而同埋林文龍領銜主演，並由石修聯合主演，監製王心慰。故事描寫見習騎師嘅生活，無綫得到香港賽馬會嘅協助借出資料同埋沙田馬場拍攝，仲請到女見習騎師余詠詩喺劇中演出陸穎恩一角。
宋太宗在任嗰陣佢消滅咗五代十國以嚟所有國家，正式統一中國。佢做皇帝好勤力又有才幹，只係唔擅長武功。公元979年宋太宗打算攻打遼國，喺高粱河展開激戰，結果打輸咗，遼國重射傷咗宋太宗。第二度攻打遼國亦都失敗咗，宋太宗重差啲被俘虜。
具註曆，又叫具註曆日，為通書前身。故名意義，帶註之曆日。戰國秦漢出土曆日，都只係年月日同干支，節氣朔望，附帶些少建除反支血忌之類，並唔多講吉凶宜忌。因為依啲，另有書卷，睇咗曆日再查書。而具註曆之註，為天文曆、物候同年月日宜忌。
喺室溫下，吲哚係一個固體。自然情況下，吲哚存在喺人類嘅糞便之中，並且有強烈嘅屎臭味。然而，喺好低嘅濃度下，吲哚具有類似花嘅香味，係好多花香嘅組成部分，例如橘子花，吲哚亦俾人用來整香水。喺煤焦油亦可以發現吲哚嘅存在。
直到19世紀末，某啲吲哚化合物亦僅僅係作為重要嘅染料嚟看待。到咗20世紀30年代，啲人對吲哚嘅興趣逐漸增強，因為吲哚作為一個核心基團出現喺好多重要嘅生物鹼中，例如色氨酸同植物激素，到現喺對於吲哚嘅研究仍然好活躍。
香港政府農曆新年求籤活動係指每年農曆年初二，香港政府派出一名官員或者公職人士代表香港，去沙田車公廟為香港來年運程求籤。嗰個人喺籤筒入面搖出一枝籤，再由廟內解籤師傅解釋籤文嘅意思。而車公廟所屬地區嘅沙田鄉事委員會喺嗰日亦會出席，為沙田求籤。
啱啱呢個習慣開始嘅時候，係由布政司署政務科或民政事務局官員負責求籤，但2003年新上任嘅民政事務局局長何志平就為香港求得下籤，跟住香港就因沙士而百業蕭條，而政府推行香港基本法第23條立法同官員偷步買車避稅，更導致50多萬人參加2003年七一遊行，兩名問責制官員辭職。
2018年，劉業強同沙田鄉事委員會副主席李志麒同時喺車公廟，分別為香港同沙田求籤，但宣布籤文嗰陣，雙方求到嘅籤懷疑被對調，導致司儀起初宣布劉業強為香港求得41號籤。司儀後來指劉求得嘅其實係21號籤。之後沙田鄉事委員會主席莫錦貴就話，就算錄影片段證實係調亂籤，事情亦係神明安排，唔會更正結果。
有啲人認為，求籤者無資格代表香港。韓連山喺2018年2月就曾經撰文，質疑鄉議局、鄉事委員會嘅人，求嘅籤唔可以代表全香港人嘅運程，話好多香港人唔想被佢哋代表，唔係全民提名方式、一人一票選出嘅特首冇資格代表香港人。
約翰·史超域·米爾喺《效益主義》指出，佢身處嘅時代，有好多人喺度鬧效益主義，但當中有啲人係唔清楚或者係誤解咗效益主義，而亂鬧效益主義。所以，米爾就決定寫有關效益主義嘅文章，用嚟澄清兼辯護效益主義。之後再將文章結集，同埋加以修訂，而出到《效益主義》一書。
喺第二章，米爾講出咗效益主義最基本嘅定義。效益主義係一個道德基礎，視促進幸福嘅事係啱，視傾向不幸嘅事係錯。幸福就係快樂，冇痛苦。不幸就係痛苦，而缺乏快樂。跟住，米爾再加以闡釋，所追求嘅快樂唔應該淨係局限於量，仲要顧及質素。
喺第五章，米爾指出，公義同效益嘅關係。米爾指出，世界上有好多人，對於咩係公義都有唔同觀點，而咁樣就令到公義嘅意思變得含糊不清。米爾覺得，效益主義就係最可以定義到公義。另外，米爾又指出，當有啲情況，如果作為詳細規條嘅第二原則有違作為第一原則啲道德基礎，咁就要違反第二原則，以遵守第一原則，以達至效益。
《效益主義》仍然係「有史以嚟，最出名嘅效益主義辯護書」，同埋世界各地嘅大學倫理學課程都有廣泛咁教到呢本書。效益主義好大程度上歸功於米爾，喺英美哲學度，迅速成為主導嘅倫理學理論。效益主義始終係當今倫理學理論嘅現實選擇方案。
2020年夏季奧林匹克運動會中國香港代表團係代表香港參加2020年夏季奧林匹克運動會嘅團體，係香港第17次派代表團參加夏季奧運，亦係第6次用「中國香港」名義參加夏季奧運。呢一次總共派出46個運動員競逐13個大項。
金莎朱古力係種以牛奶朱古力做膽嘅零食，喺大陸叫費列羅ROCHER，由意大利糖果公司費列羅生產。朱古力外面有一層薄脆，外面吸住朱古力同花生碎，而裡面就包住香濃嘅榛子醬同一粒果仁，每粒朱古力都會用沙面金色紙包起，亦用啡色細紙杯載住。
藤森謙也，簡稱藤森，係秘魯前總統，1990年到2000年在位。佢係日本裔，喺秘魯利馬出世。2000年，佢因為涉嫌貪污同埋侵犯人權而落台同着草去咗日本，2005年自願返智利畀人拉咗，2009年被判監25年。
經濟戰係指敵對雙方入面其中一方利用金融、科技、資源、貿易、產業等既優勢惡意咁樣去影響另一方既經濟利益。不過經濟戰係好多情況之下係「傷敵一千，自損八百」既行動，甚至係「捉蟲入屎忽」既舉動。其實經濟戰一啲都唔容易搞，想搞得掂，發起經濟戰既一方需要有個好叻既阿頭，諗啲行得通既計仔，亦都需要有一班掂既馬仔。
如果無個叻既阿頭同埋一班掂當既馬仔，好容易操作不當，結果會係自己攞來衰。最典型既例子就係中美貿易戰，中共領導想用「國家安全和利益」既借口，想去打擊美國既半導體行業，對鎵同鍺兩種重要原材料實施出口管制，結果係「捉蟲入屎忽」，令自己既經濟大走下坡。
新都會廣場嘅商場部分喺一九九三年一月落成。當其時商場，最大租戶係星加坡百貨公司英保良，進駐場內三、四樓，設有超級市場。商場一樓中庭，做過展覽同表演場地，叫薈展台。到咗後期，先至改為大快活快餐店，取代咗肯德基家鄉雞鋪位。
一九九七年，亞洲金融風暴後，英保良破產，新都會廣場分店執笠，舖位由「豪邁家品商場」接手，超市由廣南超市經營。二零零零年底，新都會廣場管理處，收返兩鋪位，翻新商場，之後由和記黃埔旗下百佳超級廣場經營，二零零八年七月改裝為Taste，二零一七年執咗之後改為一田超市。
二零零二年，商場大翻新，除咗商場內部翻新之外，商場中央露天廣場，亦有翻新，加了兒童遊樂場。二零零六年五月廿四號，葵芳站加咗E出口，駁出新都會廣場嘅行人天橋，人流新都會廣場亦有多。此外，同年六樓辦公大樓，業戶會所「帝豪會」關閉兼且改建，加咗扶手電梯兩部，駁通五六樓。
而六樓改建工程，喺於二零零六年九月完成，新加年青會所Yo Park、大眾書局同Living Yoga。二零零八年初，Yo Park執，拆細做幾間美容中心及髮廊，改名「凝美空間」。一樓嘅大快活，搬咗去肯德基家鄉雞鋪位，繼續營業，而肯德基家鄉雞因租約期滿，不獲續租。
伊利沙伯綫係東西向穿越英國倫敦連接鄰近市鎮嘅鐵路服務，最遠去到東面嘅雅息士郡仙菲路同西面嘅柏郡雷丁，並連接希斯路機場。佢嘅定位係一條混合通勤鐵路同城市集體運輸模式嘅市域快綫，喺倫敦市區外用近郊鐵路模式營運，入到市區變成班次密同停站少嘅快速地鐵，去到城市另一邊用返近郊鐵路模式，官方表示呢條鐵路係英國前所未有嘅全新交通模式，近似巴黎嘅大區快綫同慕尼黑嘅城市快綫，並強調雖然佢叫做一條「綫」並穿越倫敦市區地底，但唔係一條倫敦地鐵路綫。
1941年，鐵路公司員工杜佐治喺報紙建議起一條連接柏靈頓同利物浦街、東西穿過倫敦嘅地下鐵路，同埋另一條南北貫穿倫敦嘅鐵路。其後，城市規劃師柏德烈·亞拔甘比分別喺1943同1944年提出《倫敦郡計劃》同《大倫敦計劃》，建議二戰完咗之後重新規劃百廢待興嘅倫敦，將人口搬到倫敦外嘅衞星市鎮，亦提議起幾條新地鐵綫，包括一條東西橫貫市區嘅走綫，但為咗應對戰後種種社會同經濟問題，橫貫嘅鐵路綫並冇落實。
1974年，英國政府環境部同大倫敦議會提出《倫敦鐵路研究報告》，首次用到「橫貫鐵路」呢個名，建議其中一條路綫來往柏靈頓同利物浦街，同今日嘅走綫相近，並提出呢條鐵路嘅營運模式類似巴黎嘅大區快綫、以及漢堡同慕尼黑嘅城市快綫。
2008年7月22號，授權建築工程嘅《2008年橫貫鐵路法令》獲女皇御准。同年12月，倫敦交通局同英國運輸部宣布簽訂《橫貫鐵路贊助商協議》，佢哋會連同鐵路網公司、英國機場管理局公司）同倫敦市法團為項目提供資金，預計耗資159億英鎊。
2022年5月17號，伊利沙伯綫由英女皇伊利沙伯二世正式揭幕啓用，慶祝佢登基白金禧年。佢本身冇計劃參與，但最後決定同細仔愛德華皇子一齊出席儀式。同月24號，新起好嘅橫貫鐵路中段投入服務，同倫敦交通局鐵路原有嘅東西兩段一齊叫做伊利沙伯綫。
喺穿越倫敦市區嘅中段隧道通車前，市外嘅其他分支路段嘅服務由2015年5月開始，分幾階段陸續由國鐵營辦商轉交倫敦交通局，喺呢段期間直至伊利沙伯綫正式通車為止，以倫敦交通局鐵路嘅名義由2014年7月30號獲批專營權嘅港鐵公司營運。
參照2007年銀連服務轉交倫敦地上鐵嘅做法，倫敦交通局為日後嘅伊利沙伯綫買入全新345型列車、翻新車站同裝新嘅出入閘機、引入蠔咭同非接觸式付款、喺所有車站嘅服務時間內安排職員駐守，並將路綫本身用緊嘅列車換上倫敦交通局鐵路色認。
2015年5月31號，倫敦交通局鐵路接手大東本綫倫敦利物浦街同仙菲路之間原先由大英吉利營運嘅通勤鐵路服務。2017年6月22號，第一抽短版嘅七卡編成345型列車開始營運，直到利物浦街站月台延長後，標準長度嘅九卡編成345型列車喺2021年5月26號先開始行呢段路綫。
而早喺2017年7月，希斯路機場經已宣布橫貫鐵路會喺2019年12月全綫通車嗰陣，開埋五號客運大樓支綫，但因為工程延誤，結果喺橫貫鐵路中段仍未通車嘅2020年5月9號，機場四號客運大樓因應武漢肺炎疫情爆發而停用，倫敦交通局鐵路將原先來往希斯路四號客運大樓班次臨時改去五號客運大樓。
2019年12月15號，柏靈頓來往雷丁嘅倫敦交通局鐵路列車開始試營運，並喺2019年12月15號，倫敦交通局鐵路西段正式接手大部分大西本綫倫敦柏靈頓同雷丁之間原本由大西鐵路營運嘅慢車服務，最密一個鐘四班車。
2022年5月24號，橫貫鐵路中段通車，來往柏靈頓同亞庇活，同倫敦交通局鐵路原有嘅東西兩段服務一齊叫做伊利沙伯綫，但三段係分開各自運行，橫跨唔同路段嘅行程要喺柏靈頓或／同利物浦街各自嘅本綫車站同伊利沙伯綫新站之間出站轉車。
伊利沙伯綫中段喺通車初期，只係喺星期一至六約上晝6點半至夜晚11點服務，一個鐘12班車、每五分鐘一班，逢星期日停駛嚟做下階段通車嘅準備工作，除咗喺英女皇伊利沙伯二世登基白金禧年紀念長假期中嘅6月5號同女皇駕崩國喪期中嘅9月18號兩個星期日提供特別服務。
2022年11月6號，三個路段駁埋一齊，服務改為兩段運行，分別來往柏靈頓同仙菲路，以及來往雷丁／希斯路機場同亞庇活，中段開始提供星期日服務，尾班車大約去到凌晨零時。兩段服務共用中段隧道，中段聯合班次達到每個鐘16至22班車。
除咗少數沿用本綫車站嘅東段或西段特別班次，其他大部分班次會改用柏靈頓同利物浦街嘅地底伊利沙伯綫車站，代表搭跨段行程唔使再出站，而可以喺中段任何車站同月台轉車。因為新路綫嘅設計，東段嘅史察福站同中段嘅利物浦街站之間會停埋白教堂，而東段嘅本綫車站班次就唔會停呢個站。
伊利沙伯綫係為致敬英女皇伊利沙伯二世而以佢命名，2016年2月23號由伊利沙伯二世親自揭曉路綫標誌同新名。路綫原先預計喺2018至2019年間分階段通車，但經歷多次延遲，最後啱啱趕喺伊利沙伯二世登基白金禧年紀念假期之前嘅2022年5月24號第一階段通車。
倫敦交通局專門買咗70抽九卡345型Aventra列車行伊利沙伯綫，車長200米，載客量1500，部分路段可以行到時速140公里。呢款係有專用輪椅位嘅無障礙列車，亦有報站螢幕、廣播系統、閉路電視系統同聯絡司機嘅緊急通話器。
大部分班次唔再駛入柏靈頓同利物浦街本綫車站，得返繁忙時間、清晨同深夜少量唔入中段嘅班次繼續用本綫車站做總站，而唔經伊利沙伯綫地底站穿越倫敦市區。利物浦街本綫車站同史察福之間要經原有地面本綫段，呢啲特別班次唔停白教堂站。
希斯路機場各個車站位處第六收費區，但由於希斯路支綫由希斯路機場控股公司所有，唔屬於國家鐵路網嘅一部分，倫敦交通局每班車行經都要畀路費，所以來往機場嘅收費貴過正常嘅第六區車費。不過來往希斯路機場嘅車程同一般第六收費區車站一樣，計落第六區嘅季票同每日／每周車費上限。
喺武漢肺炎大流行前，伊利沙伯綫預期可以提供兩億人次年承載量，全綫通車後可以令中倫敦嘅鐵路載客量加多一成，紓緩市區地鐵逼夾，尤其係中央綫。法靈頓係倫敦地下鐵、橫貫嘅伊利沙伯綫同縱貫嘅泰晤士連綫嘅重要轉車站，因而估計會變成全英國數一數二繁忙嘅車站。
倫敦交通局喺2020年1月嘅營商計劃估計路綫喺通車第一年嘅2022/23年度收入近五億英鎊，到2024/25年度歲入超過10億鎊。但隨住疫情令搭客改變搭車習慣，倫敦交通局喺路綫通車嘅時候調低估算去到2026年會有一億三千萬至一億七千萬人次年載客量。
配合來往倫敦優斯頓同伯明翰嘅二號高速鐵路第一階段工程，舊橡共地機務段原址起緊一個大型轉車站舊橡共地。呢個站共有14個月台，大西本綫上嘅伊利沙伯綫同大西鐵路會喺度停站，畀搭客同二號高鐵互相轉車，預期2026年同二號高鐵一齊啓用，並且帶動西倫敦市區重建。
銀城車站係北倫敦綫史察福至北胡列治段嘅車站，近倫敦城市機場，呢段鐵路連同銀城車站喺2006年停用並荒廢。橫貫鐵路拆卸重建部分路段，變成伊利沙伯綫一部分，並有計劃過重建銀城車站，但最後冇做到。到2019年，倫敦交通局表示考慮喺伊利沙伯綫嘅葉斯菲列延綫計劃，包含連接倫敦城市機場嘅新站。
喺向國會提交草案前嘅研究，曾經建議東南段路綫去到亞庇活之後，沿北根德綫去到根德郡嘅葉斯菲列，但考慮到成本而冇納入最後方案。雖然係咁，但政府同倫敦市長之後都有撥款畀倫敦交通局研究葉斯菲列延綫方案，甚至計劃延伸到基夫斯安。
《萬千熄機賀台慶》係2013年11月嘅一場香港公眾運動，亦係無綫電視節目《萬千星輝賀台慶》嘅惡搞，主要指香港市民集體熄機罷睇《萬千星輝賀台慶》，以表達對香港政府唔發牌畀當時得到唔少公眾支持嘅香港電視網絡，但又唔明確交代原因，從而造成行業壟斷嘅不滿，同時反對無綫電視嘅立場同埋佢哋節目《東張西望》對香港免費電視牌照爭議所發表嘅偏頗見解。
有膠登音樂台嘅網民和應呢次行動，將《萬千星輝賀台慶》嘅主題音樂惡搞變成一曲《萬千熄機賀台慶》，歌詞批評無綫節目質素低劣。不過，面對當時網民嘅不滿，陳百祥就公然挑釁香港人，話如果佢哋可以熄機令到無綫得返兩、三點收視，佢就跪落嚟，一路由將軍澳錄影廠跪到返屋企。
壽臣山軍火庫嚮香港島南區深水灣徑18號，以前又叫做小香港，嚮第二次世界大戰前起好，呢個地方而家已經改建做酒窖同私人會所，不過地庫軍火倉、站崗遺跡就仍然保留，得到聯合國教科文組織頒發「亞太地區文化遺產保護獎」。
昴星團，星團之一，分類疏散星團，同名星官昴而名。可以就咁叫昴，或者昴宿星團，借西洋叫七姊妹星團。佢號編號M45。西洋而言，歸金牛座。近地球星團之中，佢可以響冬季星空，以肉眼觀察，所以至出名。另一個肉眼睇到，係畢星團。
星團實為一堆熾熱藍星，距今一億年之內形成。星星周圍嘅塵，形成暗黑之反射星雲。以前以為，塵為星團形成時嘅遺物，之不過，今下知道，純粹星團咁啱行過，撞上一團塵雲，而吸附咗團塵。天文學家估計，星團都仲有兩萬五千萬年「命」。
深圳通係深圳電子找數系統，拍一拍可以畀錢、借記、轉帳嘅智能卡系統，由深圳市深圳通有限公司開發。最初智能IC卡用响公交車。2004年12月28號，深圳地鐵都用埋，已經開始用到其它搭車搭船、超市、便利店、快餐店細額找數領域。
傳福音嘅內容大體上係以耶穌基督為中心同聖經經文，主要係強調救恩嘅內容，通常亦會涉及關於原罪同大審判等有關基督教神學內容，亦可能會有更貼近聽者生活嘅內容。唔同嘅基督教團體所傳講嘅教義內容並唔係完全相同，有時甚至會有較大嘅差別。
傳福音嘅方式，隨住時代同社會嘅轉變而有唔同嘅方式，進入工業化時代前，基督徒多數係到處演講、派發單張、創作音樂等方式嚟傳播福音。現代傳福音嘅方式就相當多樣化，除咗傳統方式之外，流行音樂、傳媒、營會亦經常俾基督徒運用，貼近普羅大眾嘅生活，令人更容易接解到福音。
中華愛國同心會，簡稱愛國同心會，係中華民國一個統派政治組織，1993年11月12號喺臺北市成立。2018年8月13號，登記註冊為中華愛國同心黨。佢哋公開支持中華人民共和國以「一國兩制」方式統一中國同埋港台地區、反對法輪功，支持中國共產黨。
青山灣，又名屯門灣，古名屯門澳，係香港一灣，喺新界屯門。青山係灣嘅西面。舊時海灣遼闊，因建青山新市鎮，大幅填海，灣失泰半，西側填到平直，北填留一明渠，叫屯門河。今灣內有堤，分灣爲二。一邊係屯門避風塘，係三聖墟嘅地方，另一邊係海灘，灘有青山灣泳灘、加多利灣、舊咖啡灣、新咖啡灣、黃金泳灘。
屯門之名，見諸古籍。大唐時設屯門鎮，駐重兵，防海賊，屯門之名，因以爲始。鎮治喺今深圳南頭，同家下屯門無幾遠。古時屯門所治，範圍堪大，已不可考。因時地不同，屯門之名，亦各有意思。屯門澳，多指青山灣。屯門海，指青山灣到大嶼山嘅洋面。
英國見青山似城堡，名之爲Castle Peak，意爲城堡山，而灣名就順理成章叫Castle Peak Bay。後租得大清新安縣南部。Castle Peak既爲青山對譯，Castle Peak Bay亦叫青山灣，灣名沿用至今。
俊民苑係香港房屋委員會嘅居者有其屋屋苑，喺香港九龍九龍城區何文田，近愛民邨。佢總共有12棟樓，喺1980年落成，係居者有其屋計劃第一期，係香港最早嘅居屋屋苑之一。同一般居屋唔同，俊民苑所有單位都唔使補地價，而且一律都可以喺公開市場自由轉讓。
流動資產係可以喺12個內變現嘅資產，用來支付12月個月內要清還嘅流動負債，如果計出來銀碼係好少甚至係負數，就會被視為唔夠營運資金，係危險訊號，因為當一間企業缺乏營運資金就冇辦法經營落去，咁就需要籌集資金，如果籌集唔到足夠資金，就好可能俾債主申請清盤。
韓耀庭曾經為九部電影擔當編劇，包括《陰陽路九之命轉乾坤》、《陰陽路十之宣言咒》、《少年刀手》，亦曾經參與一啲電視劇製作，例如《謎情家族》、《同撈同煲》、《本草藥王》、《十萬噸情緣》、《怪俠一枝梅》、《西廂奇緣》、《追魂交易》、《賭場風雲》同《亂世佳人》等。
韓耀庭曾經訪問後來被揭發涉及賄選同性騷擾等爭議嘅親中派催眠治療師鍾詠淵。當時鍾詠淵以性治療作招徠，甚至要求病患自摸同捉手指以達致性高潮，港大心理學家兼資深催眠師梁錦堂直斥佢咁做等同叫人自慰，平機會亦批評，佢嘅做法可構成性騷擾。
喺2012年中，中國國家主來港訪問，韓耀庭喺灣仔向胡錦濤關於港人平反六四嘅問題，但提問被警方以太大聲影響秩序為理由。強行帶走。近十分鐘事件，事件成為咗國際新聞。之後，韓耀庭更加正式投訴，要求警方同保安局交代。
公元前 165 年，塞流古王朝既安提阿古四世率軍入到耶路撒冷，強行推行希臘化，佢哋攻入猶太人嘅聖殿，喺入面安放宙斯神像，立宙斯祭壇，又喺宙斯壇上獻猶太人認為唔潔淨嘅豬畀宙斯，又迫猶太人食豬肉。對於猶太人嚟講，呢啲行為全部都係嚴重褻瀆，咁搞法令猶太人焮過火屎，於是激起咗猶太人反塞流古王朝起義。
於是，一個叫哈斯蒙尼嘅祭司家族就發起反抗，最後喺哈斯蒙尼領袖馬卡比2長達二十二年嘅抗爭之後，終於起義勝利。建立咗猶太人獨立時期嘅哈斯蒙尼王朝。之後馬卡比就下令整返乾淨聖殿，整返走晒啲異教嘢，重建返猶太人嘅祭壇。
但係馬卡比士兵因為起義而慶祝唔到住棚節，於是就整呢個節日出嚟補返數。另外又有一個傳說咁話，喺起義成功之後，猶太人要執返正個聖殿，但點知無油點燈，得返一細罐，一日唔夠就點晒，整又整唔切買又買唔切，但竟然有奇蹟發生，呢一細罐一點就點咗8日，啱啱好夠時間喺以色列北部加利利買油返嚟，因為咁呢日就一連慶祝8日。
九臂燭臺係一個可以點九支蠟燭嘅燈臺，而中間一支特別放得高小小。喺修殿節嗰陣，猶太人會喺八日慶祝入面嘅第一日先點着佢最高一支蠟燭，因為呢一支叫做「仆人」，然後用呢一支燭燈嚟點另外8支，每日點一支，8日點晒9支。
晚餐之後，啲細路會玩一樣類似一種陀螺咁樣嘅玩具叫做Dreidel，如果喺以前，大人重會拎啲錢畀啲細路，呢啲錢叫做哈努卡錢，同時又會畀一啲硬殼果細路，但係而家已經改為送禮物畀細路，每日送一份，總共送8份。
呢間學校原本嘅校舍受到秀茂坪邨整體重建計劃嘅影響，要喺2003年拆卸。所以呢間學校喺2000年申請搬校舍，最後批准咗搬去同區寶達邨嘅新校舍 。喺2001年9月，呢間學校正式搬入去新嘅校舍，仲將上、下午校合併做全日制。